I december 2015 kommer verdens bedste håndboldspillere til Danmark, som er vært for kvindernes VM. Og Dansk Håndbold Forbund har valgt at give nogle af landets mindre byer chancen for at opleve håndbold i verdensklasse på helt nært hold. Blandt andet er Frederikshavn udvalgt til at huse en af de indledende puljer, som skal spilles i Arena Nord. I alt bliver det til 16 kampe i den nordjyske havneby, hvilket vækker stor glæde og stolthed. - Det er jo rigtig stort, det kan faktisk næsten ikke blive større, hverken for byen eller kommunen, siger borgmester i Frederikshavn Kommune, Birgit Hansen(Soc.dem) Også handelschefen er svært tilfreds. - Det er jo en tidlig gave til de erhvervsdrivende i byen, både i detail handlen og restauratørbranchen, siger Dan Kobberup, Handelschef i Frederikshavn. Nu håber Frederikshavn bare, at det bliver de norske håndboldpiger, der skal spille sine kampe i byen. - De norske håndboldpiger vil jo give ekstra liv i byen, fordi fansene nemt kan komme og se kampene, siger Birgit Hansen.
Der er stor glæde og stolthed i Frederikshavn efter at de er blevet udnævnt som VM-værter i 2015. Det kan ikke blive større, lyder det fra den nordjyske havneby.